Kritiek teen nuwe regulasies ‘wat Caster teiken’Caster Semenya. Foto: AP Photo/Mark Schiefelbein Die Suid-Afrikaanse Sportkonfederasie en Olimpiese Komitee (Saskok) het sy diepe teleurstelling uitgespreek oor die Internasionale Vereniging van Atletiekfederasies (IAAF) se nuwe regulasies oor vroulike testosteroonvlakke. Die IAAF het Donderdag ’n stel nuwe regulasies aangekondig wat beperkings plaas op vroue-atlete wat natuurlike hoë vlakke van testosteroon het. Die IAAF het gesê die 400 m, 400 m-hekkies, 800 m, 1 500 m en myl vir vroue word deur die nuwe reël geraak. Die nuwe reël is van 1 November van krag. Caster Semenya, die wêreld en Olimpiese kampioen in die 800 m, is een van die atlete wat na verwagting deur die nuwe reël geraak sal word. Saskok het gesê dat, hoewel hy die prosesse respekteer, hy bekommerd is dat die regte, vertroulikheid en privaatheid van atlete geraak word. “Al ons atlete het onomwonde ons ondersteuning. Ons gaan voort om hoë gehalte sportmanne en -vroue te produseer en sal voortgaan om die regte en waardigheid van ons atlete en ons ledefederasies te beskerm,” het Gideon Sam, president van Saskok, gesê. “Saskok is natuurlik teleurgesteld oor die IAAF se besluit, veral aangesien Caster se naam weer orals opduik.” Sam het gesê Saskok is bekommerd dat die besluit goedgekeur is sonder dat al die faktore in ag geneem is. “Ons wil dit duidelik maak dat Semenya nog nooit betrokke was by enige verbode aktiwiteite om haar prestasie te verbeter nie en dat enige verhoogde tostesteroonvlakke slegs weens haar genetiese samestelling is.” Toko Xasa, minister van sport, het ook haar ontsteltenis oor die nuwe regulasies uitgespreek. “Die Caster Semenya-regulasies is niks behalwe ’n voortslepende aanval op Semenya, Suid-Afrika se goue meisie, nie.” Xasa glo die nuwe regulasies sal Semenya negatief raak in die haar deelname as ’n atleet in die internasionale arena. “Ek doen ’n beroep op alle Suid-Afrikaners om sterk te staan in hul teenkanting van die regulasies, aangesien dit daarop gemik is om Caster se loopbaan te benadeel.” Die nuwe regulasies sal waarskynlik tot gevolg hê dat Semenya medikasie gaan moet neem om haar liggaam se hormoonproduksie te verminder. Die ANC het ook ten sterkste teen die regulasies uitgevaar en gesê dit is ’n poging om sport te gebruik om te diskrimineer en ander uit te sluit. “Hierdie nuwe regulasies maak inbraak op die menseregte van atlete en veral dié in Oos-Europa, Asië en Afrika. Die rasse-ondertone van hierdie besluit kan nie ongesiens verbygaan nie,” het Pule Mabe, woordvoerder van die ANC, gesê. Die ANC het ’n beroep op die regering gedoen om die nuwe regulasies teen te staan. “Ons doen ’n beroep op die regering om die onregverdige en blatant rassistiese poging deur die IAAF by die arbitrasiehof vir sport teen te staan en dit ter syde te laat stel. Die ANC sal Semenya bystaan in hierdie saak wat net nog ’n poging is deur internasionale sportliggame om haar uit te sluit en teen haar te diskrimineer.”